49. schôdza NR SR - 13.deň - B. popoludní
Dátum: 2026-05-04
Poslanec: Dušenka, Igor (SLOVENSKO)
Druh vystúpenia: Vystúpenie

Veľmi pekne. Ospravedlňujem sa za možno trochu atypické úvodné slovo, naozaj, keď tu návrhy zákona prichádzajú na rad po viac ako pol roku. Človek aj trochu pozabudne, o čom je daný návrh zákona. Ale naozaj tu vidno, akým spôsobom táto vládna koalícia pristupuje ku konsolidácii verejných financií. A na jeseň minulého roka tu prišiel, alebo v rámci konsolidačného balíčka bola navrhnutá osobitná daň z výherných automatov, z výherných prístrojov na sumu 9300 € z 4300 na 9300 €, takmer dvojnásobné, viac ako dvojnásobné zvýšenie poplatku za automaty. A malo to svoje rácio, lebo aj analytici na Ministerstve financií, respektíve na úrade pre reguláciu hazardných hier, si boli vedomí toho, že prevádzkovatelia hazardných hier majú obrovský zisk voči tomu, čo do systému vložia a aký zisk majú. A to bolo v porovnaní s tým, aké neblahé a negatívne následky hazard so sebou prináša. Jedna vec je, čo prinesie do štátneho rozpočtu, respektíve do rozpočtu obcí a druhá vec je, aké náklady s tým štát má, aby sa postaral o hráčov gamblerov, ktorí sú na hazarde závislí. Vidíme aj z dát, že ten hazard je stále na vzostupe, či už sú to kamenné herne alebo online priestor. A následne prišiel súčasný pán minister športu, pán Volf Hulík, ktorý sa zásadne začal biť v prospech prevádzkovateľov hazardu. Asi jeho hlavný návrh tým, aby kasína a herne, ktoré stratia licenciu, mohol prebrať pod svoju záštitu Tipos. To mu neprešlo, ale podarilo sa mu vylobovať to, že prevádzkovatelia hazardu nebudú platiť za automaty viac, ako tomu bolo vlastne do minulej jesene. A podarilo sa mu presadiť to, že štát nebude konsolidovať na prevádzkovateľoch hazardu, ale že bude konsolidovať na ľuďoch. Radšej nech sa zvýši DPH, radšej nech sa zavedie transakčná daň, radšej nech sa zvýši odvod zdravotnej poisťovni a podobne. Len nech prevádzkovatelia hazardu ostali nedotknutí. A to sa mu aj naozaj podarilo presadiť. A tá výška poplatkov ostala nezmenená, žiadnych 9300 za automat. Ale ostalo to na sume 4400 € ročne. My sme aj na základe odhadu, respektíve z dát, ktoré sme mali k dispozícii, zistili, že na Slovensku sa nachádza približne 10 a pol tisíc hracích automatov. Ak by prešiel ten návrh pána ministra Kamenického, tak do štátneho rozpočtu mohlo pribudnúť 52 miliónov €, 52 miliónov €, ktoré by zaplatili prevádzkovatelia hazardu. Nie tí hráči, ktorí tam hodia 10, 20 alebo 50 €, tí by aj naďalej hádzali 10, 20, 50 €. Ale tí, ktorí na tom zarábajú. Tí mohli do štátneho rozpočtu prispieť 52 miliónmi eur. Ale budiž, táto koalícia si vybrala, že bude radšej zdierať ľudí a nie prevádzkovateľov hazardu. A tak znížila alebo ponechala túto výšku. A naše uznesenie je o tom, že chceme vedieť, čo stálo za rozhodnutím vlády chrániť hazardnú lobby a ponechať tú výšku za hracie automaty na sume 4400 € za hrací automat na rok. Prečo nesiahla na zisky tých, ktorí naozaj nechutne bohatnú, a, čo je horšie, nechutne bohatnú na utrpení iných. Kým hazardná lobby bohatne, tak štát na tom len stráda. Či už je to nárast kriminality alebo potom ďalšie negatívne javy s gamblingom. No a samozrejme aj liečenie týchto závislých hráčov. Takže, ešte raz, vyzývame vládu Slovenskej republiky, aby konečne ľuďom vysvetlila, prečo dala prednosť ich ožobračovaniu predtým, aby si vzala 52 miliónov € ročne, nie jednorazovo, ročne, každý rok, od prevádzkovateľov hazardu. Ďakujem veľmi pekne.